Softcatalà presenta la traducció al català del gestor de correu Thunderbird 3
2009-12-09 09:15:07

Softcatalà, conjuntament amb el projecte [Mozilla Messaging](http://www.mozillamessaging.com/) i la resta de la comunitat [Mozilla](http://www.mozilla.com/) i [Mozilla Europa](http://www.mozilla-europe.org/), presenta la traducció al català de la nova versió 3 del seu popular gestor de correu Thunderbird.

El [Thunderbird](http://www.softcatala.org/wiki/Thunderbird) és un client de correu i de grups de discussió ràpid, flexible i segur. El programa inclou les característiques més útils que pot necessitar un gestor de correu modern: filtres de missatges, gestió del [correu brossa](http://softcatala.org/wiki/Thunderbird:Correu_brossa) amb autoaprenentatge, [safata d'entrada global](http://softcatala.org/wiki/Thunderbird:Safata_d%27entrada_global) i, a més, lectura de [canals RSS](http://softcatala.org/wiki/Thunderbird:RSS) i [podcasts](http://ca.wikipedia.org/wiki/podcasting). A més, es pot personalitzar mitjançant complements. D'aquesta manera, cada usuari pot gestionar-se el correu de la manera que vulgui. Per exemple, amb l'extensió [Lightning Calendar](http://www.softcatala.org/wiki/Projectes/Mozilla/Calendar/Lightning), l'usuari pot controlar-se l'agenda, organitzar-se les tasques i convocar reunions, o bé, amb l'extensió [Personas per al Thunderbird](https://addons.mozilla.org/ca/thunderbird/addon/10900), pot canviar l'aparença de l'aplicació i fer-la més atractiva.

La versió 3 del Thunderbird inclou novetats importants. Moltes de les novetats són idees que s'han après arran de l'èxit del navegador Mozilla Firefox i que s'han aprofitat per millorar el Thunderbird.

  * Configurar un nou compte de correu ara és més fàcil que mai: amb poca informació sobre el compte, el Thunderbird mira d'esbrinar la resta de la configuració.

  * El correu en pestanyes permet carregar els missatges en pestanyes per tal de poder saltar fàcilment d'un missatge a l'altre, sense haver de tancar i d'obrir finestres.

  * Els resultats de cerca també s'obren en una pestanya nova, i es mostra una línia temporal per poder ubicar els missatges en el temps.

  * Un nou gestor de complements permet trobar més ràpidament l'extensió que l'usuari necessita.

  * Si un missatge no es vol que aparegui a la safata d'entrada però no es vol suprimir, ara es pot arxivar. L'arxivament ajuda a gestionar la safata d'entrada i desa el correu en un nou sistema de carpetes d'arxivament.

  * Gràcies a les carpetes intel·ligents, ara en comptes d'anar a la safata d'entrada de cada un dels vostres comptes, es pot veure tot el correu entrant en una sola carpeta de safata d'entrada.

  * Per afegir un contacte a la llibreta d'adreces, ara només cal dos clics: fent clic a l'estrella que apareix al costat de cada contacte es pot controlar quins contactes es volen conservar i quins no.

  * Els missatges també tenen una estrella per marcar els que es consideren més importants, i assignar-los una etiqueta.

  * El Thunderbird és intel·ligent: llegeix el correu abans d'enviar-lo i avisa si veu que l'usuari s'ha oblidat d'afegir un fitxer adjunt.




Pel que fa a la seguretat, hi ha moltes funcionalitats per protegir la privadesa de l'usuari, com ara el blocatge automàtic de les imatges incloses als missatges, la detecció d'intents de [pesca electrònica](http://ca.wikipedia.org/wiki/pesca_electr%C3%B2nica), la gestió de certificats o el xifratge i autenticació amb algorismes de clau pública (amb extensions com l'[Enigmail](http://enigmail.mozdev.org/)).

Podeu baixar-vos el Thunderbird 3 en català des del [Rebost de Softcatalà](http://www.softcatala.org/wiki/Rebost:Thunderbird).

Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](http://www.softcatala.org/).